湖北提刑林寺丞赴召以書索詩
作者：魏了翁
朝代：宋

paragraphs: 鏦金伐鼓催行舟，攔街祖帳雲如稠。
祥刑使者入奏事，詔書趣發不可留。
居人爭門挽衣住，行人十步九回顧。
公言爲汝五年留，便是數旬終一去。
居人向前爲公語，情知不是留公處。
一春風雨寒凄凄，牛羊滿地鴻酸嘶。
乾坤爾闊無處著，惟有此地恬不知。
桑麻雞犬桃谿曲，身住主家數椽屋。
卧聽前江風雨聲，自嗟身是如天福。
公今歸去作大官，連雲廣厦千萬間。
我時豈不被公賜，天高卒卒難爲攀。
吾儕小人腹，不憚再公祝。
公今攬轡行原隰，澤地相臨看不足。
明朝歸坐京師宅，深院重門壅休戚。
願公莫爲一身惜，須念同胞頭戢戢。
春風湔淚情轉惻，道旁過者聲唶唶。
我時困卧五谿東，十日八九陰濛濛。
有來道前事，耳目爲惺愡。
更將百壺扶醉膽，喜餘鼻息陵煙虹。
欲輸一言不能措，以公所聞還贈公。